CELEX: 32014R0801
Language: et
Date: 2014-07-24 00:00:00
Title: Komisjoni rakendusmäärus (EL) nr 801/2014, 24. juuli 2014 , millega kehtestatakse liidu ümberasustamisprogrammile Varjupaiga-, Rände- ja Integratsioonifondi raames vahendite eraldamise mehhanismi ajakava ja muud rakendustingimused

25.7.2014   
            
            
               ET
            
            
               Euroopa Liidu Teataja
            
            
               L 219/19
            
         KOMISJONI RAKENDUSMÄÄRUS (EL) nr 801/2014,
   24. juuli 2014,
   millega kehtestatakse liidu ümberasustamisprogrammile Varjupaiga-, Rände- ja Integratsioonifondi raames vahendite eraldamise mehhanismi ajakava ja muud rakendustingimused
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 516/2014, millega luuakse Varjupaiga-, Rände- ja Integratsioonifond, (1) eriti selle artikli 17 lõiget 8,
   olles konsulteerinud Varjupaiga-, Rände-, Integratsiooni- ja Sisejulgeoleku Fondide komiteega, mis asutati Euroopa Parlamendi ja nõukogu 16. aprilli 2014. aasta määruse (EL) nr 514/2014 (millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted) (2) artikli 59 lõikega 1,
   ning arvestades järgmist:
   
               (1)
            
            
               Lisaks määruse (EL) nr 516/2014 artikli 15 lõike 1 punkti a kohastele eraldistele saavad liikmesriigid iga kahe aasta järel iga ümberasustatud isiku jaoks lisavahendeid.
            
         
               (2)
            
            
               Lisavahendite arvutamisel arvesse võetavad perioodid tuleb täpsustada. On asjakohane kehtestada kolm ümberasustamisperioodi, millest igaühe jaoks võib liikmesriigile lisavahendeid eraldada.
            
         
               (3)
            
            
               Kui 2017. aastal tundub vajalik näha ette määruse (EL) nr 516/2014 artikli 17 lõikes 2 osutatud liidu ühiste ümberasustamise prioriteetide läbivaatamine 2019. aastal, võidakse kolmandat ümberasustamisperioodi, mis hõlmab aastaid 2018–2020, lühendada nii, et see hõlmaks aastaid 2018–2019. Sel juhul muudetakse käesolevat määrust, et kehtestada 2020. aastat hõlmav täiendav ümberasustamisperiood.
            
         
               (4)
            
            
               Selleks et komisjon saaks kindlaks määrata iga ümberasustamisperioodi jaoks eraldatavad ümberasustamise lisavahendid, peaks iga liikmesriik esitama komisjonile nende inimeste hinnangulise arvu, keda ta plaanib konkreetsel perioodil ümber asustada. Hinnanguline arv tuleks esitada komisjoni rakendusmääruse (EL) nr 802/2014 (3) artikliga 2 ette nähtud elektroonilise andmevahetussüsteemi kaudu.
            
         
               (5)
            
            
               Määruses (EL) nr 516/2014 on sätestatud, et ümberasustamise lisavahendid eraldatakse liikmesriikidele esimest korda individuaalsete rahastamisotsustega, millega kiidetakse heaks määruse (EL) nr 514/2014 artiklis 14 osutatud riiklikud programmid. Komisjonile esitatavad riiklikud programmid peaksid seetõttu sisaldama nende inimeste hinnangulist arvu, keda liikmesriik plaanib aastaid 2014–2015 hõlmaval ümberasustamisperioodil ümber asustada. Teiste ümberasustamisperioodide puhul peaks iga liikmesriik esitama oma hinnangu kõnealuse arvu kohta asjaomasele ümberasustamisperioodile eelneva aasta 15. septembriks.
            
         
               (6)
            
            
               Igale liikmesriigile eraldatavad ümberasustamise lisavahendid põhinevad nende inimeste hinnangulisel arvul, keda ta plaanib ümber asustada. Lisavahendite saamiseks tuleb asjaomased isikud tegelikult ümber asustada asjaomase perioodi ja kuni kuue järgneva kuu jooksul.
            
         
               (7)
            
            
               Lisavahendite suurus põhineb iga ümberasustatud isiku jaoks ette nähtud kindlaksmääratud summal, mistõttu peaksid liikmesriigid lisavahendite saamiseks esitama komisjonile nende inimeste arvu, kes vastavad lisavahendite saamise tingimustele. Nad peaksid asjakohased tõendid säilitama.
            
         
               (8)
            
            
               Määrus (EL) nr 516/2014 ja seega ka käesolev määrus on Ühendkuningriigi ja Iirimaa suhtes siduvad.
            
         
               (9)
            
            
               Määrus (EL) nr 516/2014 ja käesolev määrus ei ole Taani suhtes siduvad.
            
         
               (10)
            
            
               Selleks et käesolevas määruses sätestatud meetmeid oleks võimalik viivitamata kohaldada ja et riiklike programmide heakskiitmine ei viibiks, peaks käesolev määrus jõustuma järgmisel päeval pärast selle avaldamist Euroopa Liidu Teatajas,
            
         ON VASTU VÕTNUD KÄESOLEVA MÄÄRUSE:
   Artikkel 1
   Ümberasustatud inimeste jaoks mõeldud lisavahendite eraldamine
   1.   Ümberasustatud inimeste jaoks mõeldud lisavahendite saamiseks vastavalt määruse (EL) nr 516/2014 artikli 17 lõikele 1 esitab iga liikmesriik komisjonile nende inimeste hinnangulise arvu, keda ta plaanib ümber asustada igal järgmisel perioodil:
   
               a)
            
            
               aastad 2014 ja 2015,
            
         
               b)
            
            
               aastad 2016 ja 2017,
            
         
               c)
            
            
               aastad 2018, 2019 ja 2020.
            
         2.   Hinnanguline arv hõlmab inimesi, kes kuuluvad ühte määruse (EL) nr 516/2014 artikli 17 lõike 2 kohastest prioriteetsetest kategooriatest ja isikurühmadest. Hinnangulised arvud esitatakse komisjoni rakendusmääruse (EL) nr 802/2014 artikliga 2 ette nähtud elektroonilise andmevahetussüsteemi kaudu:
   
               a)
            
            
               hinnanguline arv aastate 2014–2015 kohta sisaldub liikmesriigi riiklikus programmis, mis esitatakse vastavalt määruse (EL) nr 514/2014 artiklile 14;
            
         
               b)
            
            
               hinnanguline arv aastate 2016–2017 kohta esitatakse 15. septembriks 2015;
            
         
               c)
            
            
               hinnanguline arv aastate 2018–2020 kohta esitatakse 15. septembriks 2017.
            
         3.   Komisjon vaatab hinnangulised arvud läbi ja teeb võimalikult kiiresti otsuse igale liikmesriigile eraldatavate lisavahendite kohta, nagu on sätestatud määruse (EL) nr 516/2014 artikli 17 lõikes 9.
   Artikkel 2
   Ümberasustatud inimeste jaoks mõeldud lisavahendite saamise tingimused ja aruandlus
   1.   Lisavahendite saamiseks tuleb asjaomased isikud tegelikult ümber asustada asjaomase perioodi ja kuni kuue järgneva kuu jooksul.
   Liikmesriigid säilitavad andmed, mis on vajalikud ümberasustatud isikute ja nende ümberasustamise kuupäeva nõuetekohaseks kindlakstegemiseks.
   Kui inimesed kuuluvad ühte määruse (EL) nr 516/2014 artikli 17 lõikes 2 osutatud prioriteetsetest kategooriatest ja isikurühmadest, säilitavad liikmesriigid selle kohta asjakohased tõendid.
   2.   Iga liikmesriik, kellele on eraldatud ümberasustamise lisavahendeid, esitab määruse (EL) nr 514/2014 artikliga 39 ette nähtud raamatupidamise aastaaruandes nende ümberasustatud inimeste arvu, kes vastavad lisavahendite saamise tingimustele, sealhulgas nende inimeste arv, kes kuuluvad ühte määruse (EL) nr 516/2014 artikli 17 lõike 2 kohastest prioriteetsetest kategooriatest ja isikurühmadest. Igat ümberasustatud inimest võib arvesse võtta ainult üks kord.
   Artikkel 3
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja liikmesriikides vahetult kohaldatav kooskõlas aluslepingutega.
      Brüssel, 24. juuli 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 150, 20.5.2014, lk 168.
   
      (2)  ELT L 150, 20.5.2014, lk 112.
   
      (3)  Komisjoni rakendusmäärus (EL) nr 802/2014, 24. juuli 2014, millega määratakse vastavalt Euroopa Parlamendi ja nõukogu määrusele (EL) nr 514/2014 (millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted) kindlaks mudelid riiklike programmide jaoks ning komisjoni ja liikmesriikide elektroonilise andmevahetussüsteemi tingimused (vt käesoleva Euroopa Liidu Teataja lk 22).